बेहद महत्त्व की छोटी-छोटी पुस्तिकाओं की एक पूरी श्रृंखला उन्होंने लिखी व प्रकाशित की थी. बेजोड संगठनकर्ता थे, और आज वरिष्ठ मानी जाने वाली वामपंथी लेखकों की पीढ़ी( जो जनवादी लेखक संघ से संबद्ध रहे हैं) के लिए गुरु एवं मित्र की हैसियत रखते थे. ये मित्र मेरे पास आए थे, इन्हीं सव्यसाची के बारे में मेरे संस्मरण एवं अनुभव रिकार्ड करने. कल ये नंद भारद्वाज से मिल लिए थे. नंद आकाशवाणी, मथुरा में अपने कार्यकाल के दौरान उनके काफ़ी निकट रहे थे. इन मित्रों के साथ आज से चालीस-पैंतालीस साल पहले के साहित्यिक-सांस्कृतिक मसलों पर अपनी यादें ताज़ा और साझा करना एक प्रीतिकर अनुभव रहा. यहां का काम पूरा हो जाने पर, मैंने उन्हें वरिष्ठ कवि विजेंद्र के पास भेज दिया. विजेंद्र सव्यसाची का नाम सुनते ही, इन मित्रों के उत्साह के बारे में बताये जाते ही, इन्हें समय देने के लिए तुरंत तैयार हो गए.जिन मित्रों के पास सव्यसाची के चित्र/अन्य सामग्री उपलब्ध हो, निम्न ई-मेल पाटों पर भेज सकते हैं :